大醉梅花下走筆賦此
作者：陸游
朝代：宋

paragraphs: 閉門坐嘆息，不飲輒千日。
忽然酒興生，一醉須一石。
檐頭花易老，旗亭酒常窄。
出郊索一笑，放浪謝形役。
把酒梅花下，不覺日既夕。
花香襲襟袂，歌聲上空碧。
我亦落烏巾，倚樹吹玉笛。
人間奇事少，頗謂三勍敵。
酒闌江月上，珠樹挂寒壁。
便疑從此僊，朝市長掃迹。
醉歸亂一水，頓與異境隔。
終當騎梅龍，海上看春色。